NÁJOMNÁ ZMLUVA
na motorové vozidlo, uzavretá podľa § 663 a nasl. zákona č. 40/1964 Zb. Občiansky zákonník v znení neskorších predpisov
Článok I
Zmluvné strany
Prenajímateľ:
Ján Novák, nar. 12. 3. 1980, trvale bytom Modelová 1, 811 01 Bratislava, tel.: +421 900 000 000
(ďalej len „prenajímateľ“)
a
Nájomca:
Peter Kováč, nar. 12. 3. 1982, trvale bytom Modelová 2, 811 01 Bratislava, tel.: +421 900 000 000
(ďalej len „nájomca“)
(prenajímateľ a nájomca ďalej spolu aj ako „zmluvné strany“)
Článok II
Predmet nájmu
1.	Prenajímateľ vyhlasuje, že je vlastníkom alebo je inak oprávnený prenechať na užívanie toto motorové vozidlo:
továrenská značka a obchodný názov: Volkswagen Passat Variant
identifikačné číslo vozidla (VIN): WVWZZZ3CZLE123456
evidenčné číslo: BA789CD
farba: sivá metalíza
(ďalej len „vozidlo“).
2.	Prenajímateľ touto zmluvou prenecháva nájomcovi vozidlo na dočasné užívanie a nájomca sa zaväzuje platiť prenajímateľovi nájomné podľa tejto zmluvy.
3.	Nájomca je oprávnený užívať vozidlo na tento účel: osobná doprava nájomcu a jeho rodiny.
4.	Spolu s vozidlom prenajímateľ odovzdá nájomcovi 1 ks kľúčov, osvedčenie o evidencii časť I, doklad o poistení zodpovednosti (zelenú kartu) a túto výbavu: detská autosedačka, strešný box, snehové reťaze
Článok III
Doba nájmu
1.	Nájom sa uzatvára na dobu určitú od 10. 10. 2026 do 17. 10. 2026.
2.	Pred uplynutím dohodnutej doby možno nájom skončiť písomnou dohodou zmluvných strán alebo odstúpením od zmluvy. Zmluvné strany sa dohodli, že pokračovanie v užívaní vozidla po uplynutí dohodnutej doby samo osebe nájom neobnovuje; ustanovenie § 676 ods. 2 Občianskeho zákonníka sa nepoužije. Predĺženie nájmu vyžaduje písomnú dohodu zmluvných strán.
Článok IV
Nájomné a zábezpeka
1.	Nájomné je 210 € za celú dobu nájmu (slovom: dvestodesať eur).
2.	Nájomca zaplatí nájomné za celú dohodnutú dobu nájmu vopred, najneskôr pri odovzdaní vozidla.
3.	Nájomné a ostatné platby podľa tejto zmluvy platí nájomca bankovým prevodom na účet prenajímateľa IBAN SK41 1200 0000 0099 0000 0000; platba je uhradená dňom jej pripísania na tento účet.
4.	Nájomné zahŕňa aj povinné zmluvné poistenie vozidla, jeho servis a obvyklé opotrebenie. Palivo alebo nabíjanie, umývanie, parkovné a úhrady za užívanie diaľnic a ciest znáša nájomca, ak sa zmluvné strany nedohodnú inak.
5.	Nájomca zloží prenajímateľovi najneskôr pri odovzdaní vozidla peňažnú zábezpeku vo výške 300 € (slovom: tristo eur). Zábezpeka slúži na zabezpečenie pohľadávok prenajímateľa z tejto zmluvy, najmä nájomného, náhrady škody na vozidle, ceny chýbajúceho paliva, doplatku za prekročené kilometre a pokút.
6.	Prenajímateľ je oprávnený použiť zábezpeku na úhradu svojich splatných pohľadávok voči nájomcovi z tejto zmluvy. Zábezpeku alebo jej zostatok vráti prenajímateľ nájomcovi spolu s vyúčtovaním do 14 dní od vrátenia vozidla. Zábezpeka sa neúročí.
Článok V
Odovzdanie vozidla
1.	Prenajímateľ odovzdá vozidlo nájomcovi dňa 10. 10. 2026 na adrese Mlynská 5, 040 01 Košice. Vozidlo musí byť pri odovzdaní spôsobilé na prevádzku v cestnej premávke a na dohodnuté užívanie, s platnou technickou a emisnou kontrolou a s uzavretým povinným zmluvným poistením zodpovednosti.
2.	Pri odovzdaní aj pri vrátení vozidla spíšu zmluvné strany preberací protokol, v ktorom uvedú najmä stav počítadla kilometrov, množstvo paliva alebo stav nabitia batérie, odovzdané doklady, kľúče a výbavu a zistené poškodenia. Protokoly slúžia ako dôkaz o skutočnom stave vozidla; samotné neuvedenie poškodenia v protokole neznamená uznanie zodpovednosti nájomcu.
3.	Prenajímateľ odovzdá vozidlo s plnou nádržou paliva (pri elektromobile s plne nabitou batériou) a nájomca ho v rovnakom stave vráti.
4.	Ak nájomca vráti vozidlo s menším množstvom paliva alebo s nižším stavom nabitia, uhradí prenajímateľovi cenu chýbajúceho paliva alebo energie podľa bežnej ceny v čase vrátenia vozidla.
Článok VI
Užívanie vozidla
1.	Nájomca je povinný užívať vozidlo riadne, s odbornou starostlivosťou, v súlade s pokynmi výrobcu a pravidlami cestnej premávky a chrániť ho pred poškodením, stratou a odcudzením. Pri opustení vozidla ho uzamkne a nenechá v ňom kľúče ani osvedčenie o evidencii.
2.	Vozidlo smie viesť len nájomca. Každý vodič musí byť držiteľom platného vodičského oprávnenia príslušnej skupiny a spĺňať podmienky na vedenie vozidla podľa zákona č. 8/2009 Z. z. o cestnej premávke. Nájomca zodpovedá za konanie osôb, ktorým umožní vedenie vozidla alebo prístup k nemu, ako keby konal sám.
3.	Nájomca nie je oprávnený dať vozidlo do podnájmu ani ho inak prenechať na užívanie inej osobe, než je uvedené v tejto zmluve.
4.	Nájomca nesmie vozidlo používať najmä:
a)	na preteky, súťaže, testovanie alebo jazdu mimo pozemných komunikácií,
b)	na prepravu osôb alebo vecí za odplatu ani na výcvik vodičov,
c)	na ťahanie iného vozidla alebo prívesu bez súhlasu prenajímateľa,
d)	na prepravu nebezpečných vecí alebo vecí, ktoré môžu vozidlo poškodiť alebo nadmerne znečistiť,
e)	pod vplyvom alkoholu alebo inej návykovej látky; vedenie vozidla nesmie odovzdať ani takejto osobe.
5.	Vo vozidle je zakázané fajčiť vrátane elektronických cigariet a prepravovať zvieratá mimo prepravného boxu.
6.	Nájomca je oprávnený používať vozidlo len na území Slovenskej republiky. Jazda do zahraničia je možná len s predchádzajúcim písomným súhlasom prenajímateľa.
7.	Nájomca zabezpečuje na vlastné náklady bežnú starostlivosť o vozidlo, najmä kontrolu a doplňovanie prevádzkových kvapalín, kontrolu tlaku v pneumatikách a čistenie. Opravy a servisné prehliadky, ktoré nie sú vyvolané porušením povinností nájomcu, zabezpečuje a hradí prenajímateľ.
8.	Nájomca je povinný oznámiť prenajímateľovi potrebu opravy bez zbytočného odkladu. Opravu môže dať vykonať len s predchádzajúcim súhlasom prenajímateľa, bez neho len vtedy, ak je to nevyhnutné na odvrátenie hroziacej škody. Úpravy a zmeny na vozidle nesmie nájomca vykonávať bez písomného súhlasu prenajímateľa.
9.	Ak nájomca nemôže vozidlo užívať pre jeho vadu alebo potrebu opravy, ktorú nespôsobil on ani osoby, ktorým umožnil prístup k vozidlu, nie je povinný platiť nájomné za tento čas, ak túto skutočnosť prenajímateľovi bez zbytočného odkladu oznámi.
10.	Prenajímateľ je oprávnený po predchádzajúcej dohode s nájomcom skontrolovať, či nájomca užíva vozidlo riadnym spôsobom.
Článok VII
Poistenie, škody a pokuty
1.	Prenajímateľ vyhlasuje, že vozidlo má počas celej doby nájmu uzavreté povinné zmluvné poistenie zodpovednosti za škodu spôsobenú prevádzkou motorového vozidla. Doklad o poistení (zelenú kartu) má vodič pri jazde pri sebe.
2.	Vozidlo nie je havarijne poistené. Škodu na vozidle, za ktorú zodpovedá, nahradí nájomca prenajímateľovi v plnom rozsahu.
3.	Nájomca nahradí prenajímateľovi preukázanú škodu na vozidle, jeho výbave, kľúčoch a dokladoch, za ktorú zodpovedá podľa príslušných ustanovení Občianskeho zákonníka alebo Obchodného zákonníka. Za obvyklé opotrebenie pri riadnom užívaní nezodpovedá.
4.	Nájomca je povinný bez zbytočného odkladu, najneskôr do 24 hodín, oznámiť prenajímateľovi každú dopravnú nehodu, škodovú udalosť, poškodenie alebo poruchu vozidla, stratu kľúčov alebo dokladov a odcudzenie vozidla. Pri dopravnej nehode a škodovej udalosti postupuje podľa § 66 zákona č. 8/2009 Z. z. o cestnej premávke; odcudzenie vozidla bezodkladne oznámi aj Policajnému zboru.
5.	Pokuty, poplatky za parkovanie a odťahovanie a iné sumy, ktoré vzniknú v súvislosti s užívaním vozidla počas nájmu, znáša nájomca. Ak bude prenajímateľovi alebo držiteľovi vozidla uložená pokuta za porušenie povinností podľa § 6a zákona č. 8/2009 Z. z. o cestnej premávke, ku ktorému došlo počas nájmu, nájomca ju prenajímateľovi nahradí do 15 dní od doručenia výzvy, a to aj po skončení nájmu.
6.	Prenajímateľ uplatní nárok na náhradu škody na vozidle u nájomcu bez zbytočného odkladu, najneskôr do šiestich mesiacov od vrátenia vozidla.
Článok VIII
Vrátenie vozidla a skončenie nájmu
1.	Po skončení nájmu je nájomca povinný vrátiť vozidlo prenajímateľovi na adrese Mlynská 5, 040 01 Košice, v posledný deň nájmu najneskôr do 18:00 hod., a to v stave, v akom ho prevzal, s prihliadnutím na obvyklé opotrebenie, spolu so všetkými kľúčmi, dokladmi a výbavou.
2.	Ak nájomca vozidlo včas nevráti, je povinný platiť nájomné až do jeho vrátenia.
3.	Prenajímateľ môže od zmluvy odstúpiť, ak nájomca:
a)	je v omeškaní so zaplatením nájomného dlhšie ako 7 dní,
b)	prenechá vozidlo inej osobe alebo ho použije v rozpore s touto zmluvou, najmä na zakázaný účel alebo mimo dohodnutého územia,
c)	napriek písomnej výstrahe užíva vozidlo tak, že prenajímateľovi vzniká škoda alebo mu hrozí značná škoda.
4.	Nájomca môže od zmluvy odstúpiť, ak mu prenajímateľ neodovzdá vozidlo včas alebo v stave spôsobilom na dohodnuté užívanie, alebo ak sa vozidlo bez zavinenia nájomcu stane nespôsobilým na užívanie a prenajímateľ ho v primeranej lehote neopraví.
5.	Odstúpenie musí byť písomné a je účinné dňom jeho doručenia druhej zmluvnej strane; zmluva zaniká dňom účinnosti odstúpenia. Nájomca je povinný vrátiť vozidlo bez zbytočného odkladu, najneskôr do 24 hodín od účinnosti odstúpenia. Nárok na nájomné za dobu užívania, na náhradu škody a na zmluvnú pokutu tým nie je dotknutý.
Článok IX
Rozhodcovská doložka
1.	Zmluvné strany sa dohodli, že všetky spory, ktoré vzniknú z tohto zmluvného vzťahu budú riešené (písomne a zrýchlenou formou) rozhodcom ustanoveným do funkcie "vybranou osobou" podľa § 6 ods. 3 zákona č. 244/2002 Z.z. o rozhodcovskom konaní a to spoločnosťou Rozhodcovské konanie SR s.r.o, so sídlom: Žilinská 14, 81105 Bratislava (www.rsba.sk) podľa pravidiel zverejnených v Obchodnom vestníku č. 96/2016, značka: O000260. Rozhodcovské konanie bude vedené v súlade s právnymi predpismi SR a to jedným rozhodcom. Rozhodcom v spore môže byť aj štatutárny orgán vybranej osoby. Strany sa podrobia rozhodcovskému konaniu a rozhodnutiu.
Článok X
Záverečné ustanovenia
1.	Táto zmluva nadobúda platnosť a účinnosť dňom jej podpisu oboma zmluvnými stranami.
2.	Práva a povinnosti neupravené touto zmluvou sa riadia ustanoveniami Občianskeho zákonníka o nájomnej zmluve.
3.	Zmluvu možno meniť a dopĺňať len písomnými dodatkami podpísanými oboma zmluvnými stranami. Písomnosti sa doručujú na adresy zmluvných strán uvedené v tejto zmluve, ak zmluvná strana písomne neoznámi inú adresu.
4.	Zmluva je vyhotovená v 2 rovnopisoch, z ktorých každá zmluvná strana dostane aspoň jeden.
5.	Zmluvné strany vyhlasujú, že si zmluvu prečítali, jej obsahu porozumeli a na znak súhlasu ju slobodne a vážne podpisujú.

	V ........................ dňa ................
..............................................
Prenajímateľ
Ján Novák
	V ........................ dňa ................
..............................................
Nájomca
Peter Kováč


Prílohy:
1.	Preberací protokol pri odovzdaní vozidla
Ďalšie právne vzory a tlačivá nájdete na pravnevzory.sk	strana  z 
